Tancred Ibsen jr.

Tancred Ibsen jr. (født 6. juli 1921 i Christiania, nå Oslo, død 11. februar 2015 samme sted) var en norsk diplomat.

Utdanning 
Etter examen artium fra Oslo handelsgymnasium i 1939 ble han cand.oecon. i 1943 og cand.jur. i 1946.

Karriere 
I 1945 jobbet han for Registreringsdirektoratet med registrering av bankinnskudd og verdipapirer i forbindelse med en sanering av pengevesenet. Året etter var han forflyttet til Kirkedepartementet. Fra 1947 jobbet han for Utenriksdepartementet (UD), stasjonert ved Kairolegasjonen som sekretær i 1948, visekonsul i New York i 1950, sekretær i UD fra 1952, og ambassaderåd ved Organisasjonen for økonomisk samarbeid og utvikling (OEEC) i Paris fra 1956. Fra 1960 var han medlem av sekretariatet til European Free Trade Association (EFTA), samtidig som han i 1960 ble utnevnt til byråsjef i UD. I 1962 ble han ambassaderåd ved delegasjonen til EF i Brussel, i 1963 Norges faste delegat i Genève, og efter å ha kommet tilbake til Norge i 1965, underdirektør i departementet. Han ble siden utnevnt til Norges ambassadør i Ungarn i 1968, Egypt i 1973, Kina i 1979, India i 1982 (med sideakkreditering til Maldivene, Nepal og Sri Lanka) og Hellas i 1986, og gikk av med pensjon 1989. Han ble utnevnt til kommandør av St. Olavs Orden i 1972.

Familie 
Ibsen var sønn av regissøren Tancred Ibsen og skuespilleren Lillebil Ibsen, barnebarn av statsminister Sigurd Ibsen og oldebarn av både Henrik Ibsen og Bjørnstjerne Bjørnson. Han giftet seg i 1945 med Liv Ellinor Brandstrup (født 1922). Han og kona Ellinor var så sent som i 2006 tilbake ved legasjonen i Kairo for å overvære dronning Sonja avduke Nina Sundbyes byste av Henrik Ibsen.

Referanser 

Norges ambassadører til Egypt
Norges ambassadører til Hellas
Norges ambassadører til India
Norges ambassadører til Kina (Folkerepublikken)
Norges ambassadører til Maldivene
Norges ambassadører til Nepal
Norges ambassadører til Sri Lanka
Norges ambassadører til Ungarn
St. Olavs Orden
Henrik Ibsens familie
Norske jurister
Personer fra Oslo